Проектхэм ягъэцэкIэн зэрэлъыкIуатэрэр зэригъэлъэгъугъ — Адыгэ макъ\nПроектхэм ягъэцэкIэн зэрэлъыкIуатэрэр зэригъэлъэгъугъ\nАдыгэ Республикэм и ЛIышъхьэу КъумпIыл Мурат Шэуджэн районым зыщэIэм къэралыгъо программэу «Къоджэ чIыпIэхэм хэхъоныгъэ ашIыныр» зыфиIорэм къыдыхэлъытагъэу ашIырэ псэолъэ заулэм аIухьагъ.\nАхэм ащыщых игъэкIотыгъэ гъэцэкIэжьынхэр зыщыкIохэрэ къуаджэу Джыракъые дэт гурыт еджапIэмрэ фельдшер-мамыку IэзапIэмрэ. Гъэсэныгъэм иучреждение изэтегъэпсыхьан сомэ миллион 13 фэдиз пэIуагъэ­хьащт. А мылъкумкIэ инженернэ коммуникациехэр зэкIэ зэ­бла­хъущтых, спортзалыр, ка­бинетхэр агъэцэкIэжьыщтых, еджа­пIэм ыкIоцI агъэкIэжьыщт. Республикэм ипащэ гъэцэкIэ­жьынхэр зэрэлъыкIуатэхэрэр зэригъэлъэгъугъ. Непэрэ мафэм ехъулIэу IофшIэнхэм япроцент 60 фэдизыр агъэцэкIагъ, илъэсэу тызыхэтым ичъэпыогъу мазэ ехъулIэу пстэури аухынэу агъэнафэ.\nАдыгеим и ЛIышъхьэ АР-м мэкъу-мэщымкIэ иминистрэу Къуанэ Анзауррэ район ад­ми­нистрацием ипащэу Аулъэ Рэщыдрэ пшъэрылъ афишIыгъ IофшIэнхэм ягъэцэкIэн пылъ уахътэм шIомыкIынхэм ыкIи ахэр шэпхъэшIухэм адиштэу зэшIохыгъэнхэм лъыплъэнхэу.\nКъуаджэмкIэ мэхьанэшхо зиIэ псэуалъэхэм зэу ащыщ фельдшер-мамыку IэзапIэр. Мыщ игъэцэкIэжьын сомэ миллиони 4-м ехъу пэIуагъэхьащт. Адыге­им псауныгъэр къэухъумэгъэнымкIэ иминистрэу Мэрэтыкъо Рустем къызэриIуагъэмкIэ, агъэ­нэфэгъэ пIалъэм на­хьыжьэу (шышъхьэIум ыкIэм) объектыр атын гухэлъ щыI.\nАдыгеим и ЛIышъхьэ гъэцэ­кIэжьынхэм уасэ афишIыгъ, подряднэ организацием ипащэ гущыIэгъу фэхъугъ. ЫпшъэкIэ зигугъу къэтшIыгъэ программэм къыдыхэлъытэгъэ пстэури шIокI имыIэу гъэцэкIэгъэн, ахъщэу къаIэкIахьэрэр игъом агъэфедэн зэрэфаер къыхигъэщыгъ. Къуаджэм щыпсэурэ цIыфхэм ящыIэкIэ-псэукIэ нахьышIу шIыгъэнымкIэ къэгъэлъэгъон гъэ­нэфагъэхэм акIэхьанхэ зэрэ­фаер хигъэунэфыкIыгъ. АщкIэ профильнэ министерствэм пшъэ­рылъхэр фишIыгъэх.\nДжащ фэдэу республикэм ипащэ Шэуджэн район гупчэ сымэджэщым къыфащэфыгъэ санитарнэ автомобильхэр зэригъэлъэгъугъэх. Къэралыгъо программэу «Къоджэ чIыпIэхэм хэхъоныгъэ ашIыныр» зыфи­Iорэм игъэцэкIэн къыдыхэлъытагъэу ахэр къаIэкIэхьагъэх. Шъолъырым имуниципалитетхэм апае мыщ фэдэ машинэ 16 къащэфыгъ, ащ сомэ миллион 17-м ехъу тефагъ. Автомобили 3-р Шэуджэн районым ратыгъ.\n— Адыгеим, къуаджэм щы­псэухэрэм, псэукIэ амалэу яIэ­хэр нахьышIу шIыгъэнымкIэ, анахьэу псауныгъэр къэухъумэгъэным епхыгъэхэ лъэныкъохэмкIэ, пшъэрылъхэм ягъэцэкIэн лъытэгъэкIуатэ. Медицинэ авто­паркым игъэкIэжьын ары ана­хьэу тынаIэ зытетыр. Сымэджэщым къыIэкIэхьэгъэ техникэр медицинэм иIофышIэхэм Iэпы­IэгъушIу зэрафэхъущтым, сыма­джэхэм яфэIо-фашIэхэр псын-кIэу ыкIи шэпхъэшIухэм адиштэу зэшIохыгъэнхэм зэрэфэIоры­шIэщтым сицыхьэ телъ, — къы­хигъэщыгъ КъумпIыл Мурат.\nКъэралыгъо программэм игъэцэкIэн къыдыхэлъытагъэу мы илъэсым социальнэ мэхьанэ зиIэ псэолъабэ шъолъырым щашIы, къуаджэм дэс унэгъо ныбжьыкIэхэм ыкIи специалистхэм псэукIэ амалэу яIэхэр нахьышIу ашIынымкIэ IэпыIэгъу афэхъух.\n— Къоджэ чIыпIэхэм хэхъоныгъэ ашIынымкIэ программэм амалышIухэр къетых. Ар зэрифэшъуашэу къызфэдгъэфедэн фае. Джащ фэдэу псэуалъэу тшIыхэрэр игъом тыухы­жьынхэм ыкIи къэкIощт илъэсым телъытэгъэ лимитхэм ягъэ­федэн тыфежьэным мэхьанэ-шхо иI, — къыхигъэщыгъ Адыге­им и ЛIышъхьэ.\n2020-рэ илъэсым мы программэм игъэцэкIэн сомэ миллион 872,5-рэ пэIуагъэхьанэу агъэнафэ, мылъкур бюджет зэфэшъхьафхэм къахэхыгъ. 2019-рэ илъэсым егъэпшагъэ-\nмэ, мыщ пэIуагъэхьэрэ ахъщэр фэди 4-м ехъукIэ нахьыбэ хъугъэ.\nПредыдущая Апэрэ хэплъэгъумкIэ аштагъэх\nСледущая УлъыкIон имыщыкIагъэу